**PROJEKTŲ ATRANKOS METODIKA IR ATRANKOS KRITERIJAI**

**Teisinis pagrindas.** 2021 m. birželio 24 d. Europos Parlamento ir Tarybos reglamento (ES) 2021/1060 40 straipsnio 2 dalies a punktas, kuris nustato, kad Stebėsenos komitetas (toliau – SK) turi patvirtinti **veiksmų atrankos metodiką** ir **kriterijus** […].

**Veiksmų atrankos metodika** suprantama kaip **būdai**, pagal kuriuos atrenkami projektai (toliau – projektų atrankos būdai) ir **žingsnių seka**, pagal kurią nustatomi veiksmų (projektų) atrankos kriterijai (toliau – projektų atrankos kriterijų nustatymo metodika), o **kriterijai** – reikalavimai, kurie užtikrina atrenkamų projektų atitiktį ES bei nacionaliniams teisės aktams, ir kuriuos taikant būtų atrinkti labiausiai prie Lietuvos žuvininkystės sektoriaus 2021-2027 m. programos (toliau – Programa) priemonės tikslų ir veiklos peržiūros plane nustatytų bendrųjų stebėsenos rodiklių pasiekimo prisidedantys projektai.

**Siūloma: Patvirtinti** Vadovaujančiosios institucijos siūlomą **projektų atrankos metodiką**

**Projektų atrankos būdai.** Atsižvelgiant į projektų pobūdį ir siekiamą rezultatą, **projektų** atranka gali būti organizuojama **trimis** būdais:

1. **Konkurso** atrankos būdas taikomas, kai pareiškėjų turinčių teisę įgyvendinti numatytas Programos konkrečių tikslų veiklas ir galinčių prisidėti prie jų įgyvendinimo ir juose numatytų rezultatų pasiekimo, yra daug, o intervencijos poreikis bei finansavimo ištekliai yra riboti, ir siekiama finansuoti tik projektus, sukuriančius didžiausią naudą ir kokybę.

2. **Planavimo** atrankos būdas taikomas projektams, kuriais įgyvendinamos Lietuvos Respublikos teisės aktuose nustatytos funkcijos ir veiklos, kurie priskirtini **valstybės ar savivaldybių institucijoms ar įstaigoms ar jų kontroliuojamiems juridiniams asmenims** ir kuriais tiesiogiai prisidedama prie Programos priemonės tikslų ir veiklos peržiūros plane nustatytų bendrųjų stebėsenos rodiklių pasiekimo

3. **Kompensacijos** atrankosbūdas taikomas, kai teikiama papildomų išlaidų arba negautų pajamų kompensacija arba kita su Programos priemonių arba priemonių veiklos sričių įgyvendinimu susijusi kompensacija, kuri apskaičiuojama bet kuria Reglamento (ES) 2021/1060 53 straipsnio 1 dalies b–e punktuose nurodyta forma.

**Projektų atrankos kriterijai.** **Visiems** aukščiau išvardintiems projektų atrankos būdams turi būti taikomi nediskriminaciniai, skaidrūs, prieinamumą neįgaliesiems ir lyčių lygybę užtikrinantys **bendrieji** kriterijai,ir **gali** būti nustatomi **specialieji ir /**arba **prioritetiniai** projektų atrankos kriterijai (priklausomai nuo projektų atrankos būdo).

**1. Bendrieji atrankos kriterijai** (toliau – BAK) yra baziniai reikalavimai, kurių pagrindinė paskirtis užtikrinti **visų** atrenkamų projektų atitiktį **ES bei nacionaliniams teisės aktams**. BAK, pritarus Lietuvos žuvininkystės sektoriaus 2021-2027 m. programinio laikotarpio valdymo komitetui (toliau – PVK), tvirtinami Programos **įgyvendinimo pradžioje** Projektų finansavimo ir administravimo taisyklėse, ir galioja visą Programos įgyvendinimo laikotarpį (jeigu BAK Programos įgyvendinimo metu nepakeičiami). Po to kai BAK pritaria PVK, jie pristatomi artimiausiame SK posėdyje. Šis sprendimas (tvirtinti Projektų finansavimo ir administravimo taisyklėse pritarus PVK) motyvuojamas tuo, kad BAK susiję su reikalavimais jau įtvirtintais galiojančiose ES ir nacionalinėse teisės aktuose ir mažesne administracine našta.

**2. Specialieji atrankos kriterijai** (toliau – SAK)yra **papildomi (neprivalomi) reikalavimai** siekiant atrinkti projektus, kurių įgyvendinimas leistų geriausiai prisidėti prie Programos priemonės tikslų ir veiklos peržiūros plane nustatytų bendrųjų stebėsenos rodiklių pasiekimo. Jais gali būti nustatyti teritorijos, tikslinės grupės, projektų vykdytojo segmento veiklų ir kiti apribojimai. SAK gali būti nustatomi **visiems** aukščiau išvardintiems projektų atrankos būdams.

**3. Prioritetiniai atrankos kriterijai** yra **privalomai** nustatomi tik projektams, kurių atranka vykdoma **konkurso būdu**. Prioritetinių projektų atrankos kriterijų tikslas –objektyviai palyginti projektų kokybę ir naudą bei atrinkti geriausius projektus.

**4. Papildomi** (t. y. į bendruosius atrankos kriterijus neįtraukti) **reikalavimai** pareiškėjams ir (ar) partneriams, finansuojamoms veikloms arba kompensacijoms skirti. Atsižvelgiant į Lietuvos akvakultūros sektoriaus plėtros 2021–2030 metų plano, 2022–2030 m. žemės ūkio, maisto, kaimo plėtros ir žuvininkystės plėtros programos tikslus ir uždavinius arba į konkrečiai Programos priemonei taikomus ES bei nacionalinių teisės aktų reikalavimus, pritarus PVK, gali būti nustatomi papildomi (t. y. į bendruosius atrankos kriterijus neįtraukti) reikalavimai pareiškėjams ir (ar) partneriams, finansuojamoms veikloms arba kompensacijoms skirti.

**Specialiųjų ir prioritetinių projektų atrankos kriterijų nustatymo metodika.** Visi projektų specialieji ir prioritetiniai atrankos kriterijai yra tvirtinimai SK, **išskyrus projektus, kurių atranka vykdoma planavimo būdu**. Šis sprendimas motyvuojamas reikšmingai mažesnėmis rizikomis planavimo būdu atrenkamų projektų nustatomiems kriterijams ir sumažėsiančia administracine našta bei laiku, kurių reikia kriterijams nustatyti. Pirma, kitaip nei konkurso ar kompensacijos skyrimo būdai, **planavimo** būdas taikomas projektams, kuriais įgyvendinamos Lietuvos Respublikos teisės aktuose nustatytos funkcijos ir veiklos, kurie priskirtini **valstybės ar savivaldybių institucijoms ar įstaigoms ar jų kontroliuojamiems juridiniams asmenims.** Antra,planavimo būdu atrenkamiems projektams galimi taikyti specialieji atrankos kriterijai iš esmės gali tik patikslinti priemonėse jau nustatytus reikalavimus dėl pvz. teritorijos, tikslinės grupės ar projektų vykdytojų segmento ir t.t.

Prieš nustatant specialiuosius ir prioritetinius projektų atrankos kriterijus, jų projektas, derinamas su tarpine institucija, taip pat informuojami partneriai, nurodyti Reglamento (ES) 2021/1060 8 straipsnio 1 dalyje, paskelbiant specialiųjų ir prioritetinių atrankos kriterijų projektus Ministerijos svetainėje www.zum.lrv.lt ir nurodant ne trumpesnį nei 5 darbo dienų pastabų pateikimo terminą. Vadovaujančioji institucija per 5 darbo dienas nuo pastabų pateikimo termino pabaigos jas įvertina ir Ministerijos svetainėje www.zum.lrv.lt paskelbia apibendrintą informaciją (nurodo, į kokias pastabas atsižvelgta, ir pateikia paaiškinimus dėl pastabų, į kurias neatsižvelgta).